《赋得丰城剑送李银台北上》
明代·卢龙云

夜色辉河汉，神光焕斗牛。星文看启匣，龙气望登楼。

赤堇精初看，昆吾瑞始浮。雌雄当有合，水陆用咸优。

岂比周南滞，行携蓟北游。银台倚禁直，玉陛迩宸旒。

吴市来干镆，中原静寇雠。应时须斩佞，画地可封侯。

巧冶功逾显，壮图愿渐酬。埃尘常自拭，魑魅迥生愁。

铅割羞莲锷，弹歌念蒯缑。与君含笑赠，飞梦亦皇州。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。